b'\n_START_ARTICLE_\nTri sestre (Krek)\n_START_SECTION_\n1. dejanje\n_START_PARAGRAPH_\nMajda je pobo\xc5\xbenjakarsko ogor\xc4\x8dena nad\xc2\xa0\xc2\xbbpohuj\xc5\xa1anjem\xc2\xab, ki da ga zganja Ana s svojim Antonom. Toda o\xc4\x8de Orel je ne poslu\xc5\xa1a, \xc4\x8dez glavo ima svojih sitnih h\xc4\x8dera, v\xc5\xa1e\xc4\x8d mu je le \xc5\xa0pela, mo\xc4\x8dna, bojevita in delovna za tri dedce. Zanjo je bil sli\xc5\xa1al tudi France in jo pride snubit. \xc5\xa0pela se divje brani, ona nima \xc4\x8dasa, da bi mislila na take traparije. France pa ne izgubi poguma, jo bo \xc5\xbee ukrotil, da bosta oba zadovoljna.\n_START_SECTION_\n2. dejanje\n_START_PARAGRAPH_\nAna prireja mo\xc5\xbeu sceno za sceno, ljubosumna je na pevke, na njegovo delo, ho\xc4\x8de si ga popolnoma podrediti. Anton ji sku\xc5\xa1a ustre\xc4\x8di, kon\xc4\x8dno pa le izgubi potrpljenje in udari po mizi, Majda ki je pri\xc5\xa1la na obisk in s svojimi nauki le priliva olja na ogenj, pa vr\xc5\xbee skozi vrata. Iz trte izviti prepir med zakoncema se stopnjuje, dokler Ana z\xc2\xa0\xc2\xbbzlomljenim srcem\xc2\xab\xc2\xa0mo\xc5\xbea ne zapusti in se zate\xc4\x8de k \xc5\xa0peli na Gabrovino. - Orel pride povpra\xc5\xa1at, kaj se je zgodilo in nesre\xc4\x8dnemu zetu svetuje, naj se ni\xc4\x8d ne razburja; tudi njemu je \xc5\xbeena dvakrat u\xc5\xa1la, pa vselej pri\xc5\xa1la nazaj in sta \xc5\xa1e danes skupaj. Le vajeti naj nategne, sicer bo sam za konja.\n_START_SECTION_\n3. dejanje\n_START_PARAGRAPH_\n\xc5\xa0pela se vsa divja vrne z mo\xc5\xbeem od ma\xc5\xa1e, \xc5\xbee prvo nedeljo po poroki mora poslu\xc5\xa1ati, da je mo\xc5\xbe glava! Ho\xc4\x8de se prepirati, ni\xc4\x8d ji ni prav, a France ravna pametno: v vsem ji ustre\xc5\xbee, pa tako pretirano, da postane \xc5\xa0pela negotova; ko pa zavzdihne, do bi se najraj\xc5\xa1i utopila, France takoj uslu\xc5\xbeno uka\xc5\xbee hlapcu, naj jo z vozom zapelje do mostu. Tedaj se \xc5\xa0pelina ihta zlomi, prizna, da je mo\xc5\xbe glava in se pobota z mo\xc5\xbeem in deklo Jero. Po\xc4\x8duti se lahka, vesela, ozdravela je. Ko pride Ana, ji ne da potuhe, pa\xc4\x8d pa ji priporo\xc4\x8di krotkost in potrpe\xc5\xbeljivost; to Ano tako pretrese, da se tudi v njej nekaj premakne. Zdaj pridejo \xc5\xa1e o\xc4\x8de, mati in Majda in veliko je njih veselje, ko vidijo, do je Ana \xc5\xbee potola\xc5\xbeena in pripravljena na spravo z mo\xc5\xbeem. Celo Majda je dobila \xc5\xbeenina, starega in vdovca, po vendar - sre\xc4\x8dna bo, \xc4\x8de se bo le nau\xc4\x8dila, da je mo\xc5\xbe glava!'